Document ID: 32014D0277

DEĊIŻJONI TAL-KUNSILL
tas-6 ta' Mejju 2014
dwar pożizzjoni li għandha tittieħed f'isem l-Unjoni Ewropea, fil-Kumitat tal-Kummerċ stabbilit mill-Ftehim Kummerċjali bejn l-Unjoni Ewropea u l-Istati Membri tagħha, min-naħa waħda, u l-Kolombja u l-Perù, min-naħa l-oħra, fir-rigward tal-adozzjoni tar-Regoli ta' Proċedura għall-Kumitat tal-Kummerċ, ir-Regoli ta' Proċedura u l-Kodiċi ta' Kondotta għall-arbitri, l-istabbiliment tal-listi ta' arbitri u l-lista ta' esperti tal-Grupp ta' Esperti, u l-adozzjoni tar-Regoli ta' Proċedura għall-Grupp ta' Esperti dwar il-Kummerċ u l-Iżvilupp Sostenibbli
(2014/277/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 207(4) flimkien mal-Artikolu 218(9) tiegħu,
Wara li kkunsidra l-proposta mill-Kummissjoni Ewropea,
Billi:
(1)
Fid-19 ta' Jannar 2009, il-Kunsill awtorizza l-Kummissjoni biex tinnegozja ftehim kummerċjali multipartitiku f'isem l-Unjoni Ewropea u l-Istati Membri tagħha mal-pajjiżi Membri tal-Komunità Andina.
(2)
Dawn in-negozjati ġew konklużi u l-Ftehim Kummerċjali bejn l-Unjoni Ewropea u l-Istati Membri tagħha, min-naħa waħda, u l-Kolombja u l-Perù, min-naħa l-oħra, (“il-Ftehim”) (1) ġie ffirmat fi Brussell fis-26 ta' Ġunju 2012.
(3)
Skont l-Artikolu 330(3) tal-Ftehim, il-Ftehim ġie applikat provviżorjament mal-Perù mill-1 ta' Marzu 2013 u mal-Kolombja mill-1 ta' Awwissu 2013, soġġett għall-konklużjoni tiegħu iktar 'il quddiem.
(4)
L-Artikolu 12 tal-Ftehim jistabbilixxi Kumitat tal-Kummerċ li għandu, inter alia, jiżgura li l-Ftehim jaħdem sew.
(5)
Il-punt (j) tal-Artikolu 13(1) tal-Ftehim jistipula li l-Kumitat tal-Kummerċ għandu jadotta r-Regoli ta' Proċedura tiegħu stess.
(6)
Il-punt (h) tal-Artikoli 13(1) u l-Artikolu 315 tal-Ftehim jistipulaw li l-Kumitat tal-Kummerċ għandu jadotta fl-ewwel laqgħa tiegħu, ir-Regoli ta' Proċedura u l-Kodiċi ta' Kondotta għall-arbitri.
(7)
L-Artikolu 304(1) u (4) tal-Ftehim jistipula li l-Kumitat tal-Kummerċ għandu, fl-ewwel laqgħa tiegħu, jistabbilixxi lista ta' 25 individwu biex iservu bħala arbitri u lista addizzjonali ta' 12-il individwu b'esperjenza settorjali fuq suġġetti speċifiċi koperti bil-Ftehim.
(8)
L-Artikolu 284(3) ta' dan il-Ftehim jistipula li l-Kumitat tal-Kummerċ għandu, fl-ewwel laqgħa tiegħu, japprova lista ta' minn tal-inqas 15-il persuna b'għarfien espert dwar kwistjonijiet koperti mit-Titolu IX tal-Ftehim biex iservu fil-Grupp ta' Esperti.
(9)
L-Artikolu 284(6) tal-Ftehim jistipula li l-Kumitat tal-Kummerċ għandu fl-ewwel laqgħa tiegħu, jadotta r-Regoli ta' Proċedura għall-Grupp ta' Esperti.
(10)
L-Unjoni għandha tiddetermina l-pożizzjoni li għandha tittieħed fir-rigward tal-adozzjoni tar-Regoli ta' Proċedura tal-Kumitat tal-Kummerċ, ir-Regoli ta' Proċedura u l-Kodiċi ta' Kondotta għall-arbitri, l-istabbiliment tal-listi ta' individwi biex iservu bħala arbitri u tal-lista ta' persuni b'għarfien espert dwar kwistjonijiet koperti mit-Titolu IX tal-Ftehim kif ukoll l-adozzjoni tar-Regoli ta' Proċedura għall-Grupp ta' Esperti,
ADOTTA DIN ID-DEĊIŻJONI:
Artikolu 1
Il-pożizzjoni li għandha tittieħed f'isem l-Unjoniġewwa l-Kumitat tal-Kummerċ, stipulata mill-Ftehim ta' Kummerċ bejn l-Unjoni Ewropea u l-Istati Membri tagħha, min-naħa waħda, u l-Kolombja u l-Perù, min-naħa l-oħra, fir-rigward tal-adozzjoni tar-Regoli ta' Proċedura tal-Kumitat tal-Kummerċ, ir-Regoli ta' Proċedura u l-Kodiċi ta' Kondotta għall-arbitri, l-istabbiliment tal-listi ta' individwi biex iservu bħala arbitri u l-lista ta' persuni b'għarfien espert dwar kwistjonijiet koperti mit-Titolu IX tal-Ftehim, kif ukoll l-adozzjoni tar-Regoli ta' Proċedura tal-Grupp ta' Esperti, għandha tkun ibbażata fuq l-abbozz tad-deċiżjonijiet tal-Kumitat tal-Kummerċ mehmużin ma' din id-Deċiżjoni.
Korrezzjonijiet tekniċi minuri fl-abbozz tad-deċiżjonijiet tal-Kumitat tal-Kummerċ jistgħu jiġu miftiehma mir-rappreżentanti tal-Unjoni fil-Kumitat tal-Kummerċ mingħajr deċiżjoni ulterjuri tal-Kunsill.
Artikolu 2
Din id-Deċiżjoni għandha tidħol fis-seħħ fid-data tal-adozzjoni tagħha.
Magħmul fi Brussell, is-6 ta' Mejju 2014.

Labels: 19
5
10
3
9
18
15